## Sanitat augmenta en 134 places la plantilla de l’Hospital d’Ontinyent per a la posada en marxa del nou centre sanitari

*** La Conselleria de Sanitat destina més de 5,1 milions d’euros per a l’increment de plantilla de l’hospital que inclou una nova Unitat de Dany Cerebral, entre altres servicis
* El conseller de Sanitat s’ha reunit amb l’alcalde d’Ontinyent i li ha traslladat “el ferm compromís del seu departament amb este projecte que vam haver de revisar i millorar per les seues greus carències inicials”
* En estos moments s’està duent a terme l’adquisició i dotació del material necessari la inversió del qual supera els 8 milions d’euros**

La Conselleria de Sanitat ha creat un total de 134 nous llocs de treball que se sumen a l’actual plantilla de l’Hospital d’Ontinyent per a la posada en marxa del nou centre, l’obra del qual ja s’ha finalitzat.

Del total de places que es creen, 9 són per a la nova Unitat de Dany Cerebral i altres 8 per a la Unitat de Salut Mental.

Per a fer-ho, la Conselleria ha destinat més de 5,1 milions d’euros que se sumen als més de 42,1 milions d’euros que ha suposat l’obra i els més de 8 milions d’euros per a la dotació d’equipament.

Així li ho ha anunciat el conseller de Sanitat, Marciano Gómez, després de la reunió que ha mantingut amb l’alcalde d’Ontinyent, Jorge Rodríguez, a qui li ha traslladat “el ferm compromís del seu departament amb este projecte que vam haver de revisar i millorar per les seues greus carències inicials”.

Per a garantir la cobertura de les noves places de totes les categories professionals, la Conselleria manté l’Hospital d’Ontinyent com a zona de difícil cobertura, “amb l’objectiu de fer més atractius els llocs de treball i poder així capturar i retindre professionals per a este centre”, ha assenyalat el conseller.

En este sentit, Marciano Gómez ha explicat que la declaració de difícil cobertura es fa en funció del que es disposa en el decret llei de mesures extraordinàries, aprovat pel Ple del Consell en febrer de 2024, “amb la finalitat de garantir l’assistència sanitària de qualitat en igualtat de condicions per a tots els ciutadans de la Comunitat Valenciana, sense cap diferència entre zones geogràfiques”.

El conseller ha afegit que “d’esta manera es busca donar solució a un dels principals reptes als quals s’enfronta l’atenció sanitària com és l’escassetat de professionals, no solament en la Comunitat Valenciana, sinó en tot el territori nacional”.

Per a promoure la provisió d’estos llocs catalogats com de difícil cobertura s’establixen unes garanties d’estabilitat i permanència perquè el personal seleccionat s’incorpore i romanga diversos anys en l’acompliment efectiu del lloc, amb l’obligació de romandre almenys tres anys en tals llocs. A més, es preveuen incentius, com una millor puntuació en els barems pels servicis prestats en estos llocs. Així, a l’efecte de futurs concursos, s’incrementa la puntuació per mes de servicis prestats en zones de difícil cobertura al triple, respecte d’una zona no catalogada com a tal.

Altres mesures incentivadores són el foment de la progressió del grau professional a les persones que ocupen places de difícil cobertura. D’esta manera, per cada tres mesos ocupant un lloc de difícil cobertura es reduirà un mes el temps necessari per a progressar de grau. A més, els servicis prestats en places de difícil cobertura seran justificació suficient per a autoritzar la prolongació en el servici actiu del personal que arribe a l’edat legal de jubilació i mostre la seua voluntat de continuar en actiu.

Així mateix, es preveuen mesures de caràcter retributiu i preveuen la possibilitat de reconéixer un component del complement específic, de manera excepcional i subjecta a avaluació periòdica.

**Nous servicis**

En estos moments, la Conselleria de Sanitat està duent a terme l’adquisició i dotació d’equipament i materials necessaris per a l’entrada en funcionament del nou Hospital d’Ontinyent.

Cal recordar que les obres del nou Hospital d’Ontinyent es van reprendre en setembre de 2023, ja que des de la Conselleria de Sanitat es va dur a terme una revisió del projecte inicial i va constatar la falta de servicis essencials per a prestar una adequada atenció sanitària, com són els quiròfans, el servici d’esterilització, cafeteria, i dos sales blanques de preparació de fàrmacs.

Gràcies a això, el nou hospital disposarà d’una cartera de servicis adequada a la demanda assistencial i d’un equipament d’alta tecnologia perquè els ciutadans d’Ontinyent puguen rebre assistència en la seua localitat, sense necessitat de desplaçar-se a altres centres sanitaris.

Amb el nou hospital s’amplia la capacitat assistencial en incorporar nous servicis i ampliar els existents. Passarà de tindre 3 quiròfans a 5, d’1 a 2 paritoris, de 6 a 18 llocs d’urgències. Disposarà de 80 llits projectats en 48 habitacions d’ús individual i 16 habitacions dobles. Les consultes externes es dupliquen en passar de 13 a 26.

S’incorporen nous servicis com els de l’hospital de dia medicoquirúrgic amb 6 llocs, una unitat de cures intensives (UCI) i una unitat de dany cerebral. La nova unitat de radiodiagnòstic disposarà de dos sales de rajos X, una de telecomandament, un TAC, un ortopantomògraf, dos sales d’ecografia i una de mamografia. A més, gràcies a l’última modificació hi haurà un gabinet d’endoscòpies, un servici de ressonància magnètica i servici d’anatomia patològica.

El nou centre hospitalari prestarà assistència especialitzada a més de 54.000 pacients de les següents poblacions del departament de salut: Albaida, Agullent, Aielo de Malferit, Atzeneta d’Albaida, Bèlgida, Benissoda, Bocairent, Bufali, Carrícola, el Palomar, Fontanars dels Alforins i Ontinyent.

Fecha: 18/09/2025